《哭王秀岩》
宋代·释行海

十年知己尽消磨，哭到秀岩愁更多。
顾我此生谁缱绻，问天今日事如何。
雨听蟋蟀成商调，露采芙蓉发楚歌。
毕竟寸情哀不尽，但将荣辱付沧波。

作者简介：释行海（一二二四～？）（生年据本集卷上《癸酉春侨居无为寺归云阁以十五游方今五十为题信笔十首》推算），号雪岑，剡（今浙江嵊县）人（同上书《归剡》）。早年出家，十五岁游方，度宗咸淳三年（一二六七）住嘉兴先福寺。有诗三千馀首，林希逸选取其中近体二百馀首为《雪岑和尚续集》二卷。事见本集林希逸跋。　释行海诗，以《雪岑和尚续集》抄本为底本，校以日本宽文五年（一六六五）刻本。